Vermeende rower doodgeskiet; makker gewond | Maroela Media
Vermeende rower doodgeskiet; makker gewond
'n Vermeende rower is Woensdagoggend in Phoenix, KwaZulu-Natal doodgeskiet en 'n tweede verdagte gewond in 'n skietgeveg met die polisie.
"Een van die verdagtes is in die hospitaal oorlede," het kapt. Thulani Zwane, woordvoerder van die polisie, gesê. "Die tweede verdagte bly onder polisiebewaking in die hospitaal."
Die polisie het 'n wenk ontvang oor 'n beplande huisbraak in die omgewing. "Beamptes was op die uitkyk en het uiteindelik 'n verdagte Toyota Etios opgemerk, soortgelyk aan die beskrywing wat hulle ontvang het. Die motor het by 'n perseel ingery, maar toe hulle die polisiebeamptes gesien het, het hulle gevlug en op die beamptes losgebrand."
Volgens Zwane het die beamptes teruggeskiet en die verdagtes het in 'n ander motor vasgery.
Die polisie het beslag gelê op twee ongelisensieerde 9mm-pistole. "Een van die vuurwapens wat die verdagtes by hulle gehad het, het aan 'n polisiebeampte behoort wat in Qumbu in die Oos-Kaap doodgeskiet is," het Zwane bygevoeg.
"Die beseerde verdagte word ook in Qumbu gesoek in verband met moord, poging tot moord en ontsnapping uit aanhouding." Hy sal in die Phoenix-landdroshof verskyn sodra hy uit die hospitaal ontslaan word. Hy staan tereg op aanklag van poging tot moord, poging tot huisbraak en die besit van 'n ongelisensieerde vuurwapen en ammunisie.